…………. napirend

Előterjesztve: a Közoktatási,

Közművelődési, Sport és Informatikai Bizottsághoz

**E L Ő T E R J E S Z T É S**

a Képviselő-testület 2015. április 28-ai rendes ülésére

**Tárgy:** HungaroControl Zrt. Társadalmi Felelősségvállalás Pályázat 2015. c. pályázaton való részvétel

Készítette:……………………………………….Ötvös Zoltán irodavezető

Egyeztetve:………………………………………Szigetiné Bangó Ildikó irodavezető

………………………………………Dankó Virág alpolgármester

Látta: …………………………………………….dr. Szalai Tibor jegyző

A napirend tárgyalása zárt ülést nem igényel.

**Tisztelt Képviselő-testület !**

A HungaroControl egyik stratégiai célkitűzése, hogy a tevékenysége által érintett önkormányzatokat bevonja Társadalmi Felelősségvállalás Programjának megvalósításába. Ennek érdekében az idei évben is pályázatot hirdet, melynek keretében a meghívott önkormányzatok a Társaság figyelmébe ajánlhatják a helyi közösségüket érintő, támogatásra érdemes projektjeiket. A HungaroControl Zrt. ezen pályázatok közül kiválaszt legalább három, legfeljebb huszonöt olyan kezdeményezést, amelyet anyagi támogatásban részesít 2015. év során. **A HungaroControl Zrt. 2015. évben 20 millió forintos keretösszeggel hirdeti meg önkor­mány­zatoknak szóló pályázatot.**

**A résztvevők köre.** A pályázatra a HungaroControl Zrt. azon önkormányzati partnereit hívja meg, amelyekkel tevékenységéből következően együttműködik:

Budapest II. kerület, III. kerület, IX. kerület, X. kerület, XIV. kerület, XVI. kerület, XVII. kerület, XVIII. kerület, XXI. kerület, Üllő, Vecsés, Ecser, Bakonybél, Bakonykoppány, Borzavár, Fenyőfő, Porva, Bakonyszücs, Pénzesgyőr, Püspökladány

A pályázók képviseletében a HungaroControl Zrt. munkavállalói, valamint közeli hozzá­tar­tozóik nem járhatnak el!

**A pályázatok benyújtásának rendje.** Pályázatot kizárólag a fenti önkormányzatok nyújthatnak be. Egy önkormányzat egy pályázati körben 1 pályázatot nyújthat be.

Az önkormányzat a pályázatában/pályázataiban a HungaroControl Zrt. anyagi támo­gatását kérheti olyan projektek vagy beruházások megvalósításhoz, amelyeket saját maga, valamely általa fenntartott intézmény, vagy az önkormányzattal együttműködő civil szervezet tervez megvalósítani 2016. március 31-ig.

**A pályázatnak a következő célok valamelyikét kell érvényre juttatnia:**

* A Társaság működési környezetében élő lakosok életkörülményeinek javítása, lakó­kör­nyezetük védelme.
* Hát­rányos helyzetű gyermekek esélyegyenlőségének elősegítése.
* A természeti környezet fenntartásának, védelmének, rekultivációjának, a fenn­tart­ható fejlődés elősegítése érdekében indított programok, akciók és kezdeményezések köz­vet­len, illetve az ilyen programokat, kezdeményezéseket és akciókat szervező-végrehajtó szervezetek támogatása.
* Helyi közösség identitásának, kultúrájának fejlesztése.
* E célokat támogató, oktató-nevelő programok megvalósítása.

**A megpályázható támogatás.** A pályázatra rendelkezésre álló keretösszeg **20 millió forint.** A megpályázott támogatás összege a projekt vagy beruházás teljes költségve­té­sének legalább 20, legfeljebb 100 százaléka, de minimum 500.000 forint lehet.

A HungaroControl Zrt. fenntartja a jogot, hogy a megpályázott összegtől eltérő támo­ga­tást ítéljen meg. Pályázó tudomásul veszi, hogy a pályázat pozitív elbírálása a Hunga­ro­Control Zrt. számára önmagában nem eredményez a támogatás folyósítására irányuló kötelezettséget; tu­domásul veszi továbbá, hogy a HungaroControl Zrt. indoklás nélkül elállhat a szerződés­kötéstől.

A nyertes pályázatok számára megítélt támogatást a HungaroControl Zrt. **2015. május 29-ig folyósítja**.

**A pályázat időtartama.** A meghívott önkormányzatok **2015. április 30. 12.00 óráig beérkezően**, szemé­lyesen vagy postai úton nyújthatják be pályázatukat/pályázataikat a HungaroControl Magyar Légiforgalmi Szolgálat Zrt. részére.

Önkormányzatunk a II. Kerületi Kulturális Közhasznú Nonprofit Kft. és a Hidegkúti Családi Iránytű Egyesület bevonásával venne részt a pályázaton, az alábbi programokkal és összegekkel:

**II. Kerületi Kulturális Közhasznú Nonprofit Kft. (II., Marczibányi tér 5/a.)**

*Klebelsberg Kultúrkúria által szervezett Zöldág Nemzetközi Öko - Design Fesztivál*

A környezetvédelmet és a fenntartható fejlődést támogató tematikus rendezvénysorozat, mely a magyar lakosság figyelmét kívánja ráirányítani a környezetvédelem feladataira és problémáira, a fenntarthatóság kérdéskörére, a személyes felelősségvállalás és a közösségi aktivitás fontosságára. A természeti környezet megóvását célzó programsorozat támogatja e területen működő szervezetek munkáját és megjelenési lehetőséget biztosít számukra.

Az évente megrendezésre kerülő Fesztivál célja a természeti környezet megóvását célzó átfogó programcsokor megvalósítása, a megelőzés lehetőségeinek szem előtt tartásával, valamint a társadalmi szemléletváltás elősegítése és a környezettudatos gondolkodásmód erősítése.

A Fesztivál témája a teljes társadalmat közvetlenül érintő területet, ezen belül elsődleges célcsoportjaként a gyerekeket és a fiatal felnőtt korosztályt célozza meg, előtérbe helyezve a környezettudatos nevelés szempontjait. A társadalom öko-centrikus gondolkodásmódjának kialakítását már gyerekkorban, 6-18 éves korosztály körében meg kell kezdeni, annak érdekében, hogy a későbbiekben környezettudatos életformát válasszanak. Emellett a fiatal, 18-35 éves korcsoport is igen fogékony a környezet és a természet védelmének témájára, így számukra is kínál programokat a Fesztivál. A másodlagos célcsoport a 35-55 éves korosztály pedig a saját gyermekeik nevelésén keresztül érdekelt a környezetvédelem és ökológia témakörében.

Mindezt alapul véve a célcsoport 3 részre oszlik és a magyar lakosság igen széles rétegét érinti, elsősorban a városi középosztály 6-55 év közötti tagjait foglalja magába.

A Fesztivál programjaiban aktívan résztvevők tervezett száma 600 - 800 fő.

Az esemény kommunikációja eléri az ország teljes lakosságát és kiemelt a kommunikációs tevékenysége Budapest II. kerületében, a helyi médiafelületeken, kerületi nyomtatott sajtóban, kerületi plakátokon, valamint a kerületben terjesztett műsor füzetekben.

A kommunikációs kampány a helyi megjelenéseken túl országosan a nyomtatott sajtóban, az online médiában, TV-kben és rádiókban fog 2015-ben is megvalósulni. Minden évben bővül a Fesztivál kommunikációja és nő a sajtómegjelenéseinek száma. A sajtókövetés alapján 2014-ben országosan 40 megjelenés lett regisztrálva.

A Klebelsberg Kultúrkúria vállalja, hogy sikeres pályázat esetén médiafelületet biztosít a pályázati programról és eredményéről szóló HungaroControl-sajtóközleménynek, a pályázati projekt megvalósítása során pedig folyamatosan (de legalább 2 alkalommal) beszámol a helyi/kerületi médiában a projekt ütemezéséről és eredményeiről. A megjelenéseket dokumentálja és a HungaroControl részére átadja (elektronikus és nyomtatott formátumban).

|  |  |
| --- | --- |
| Megpályázott összeg | 1 800 000 Ft |
| Projekt vagy beruházás teljes költsége | 1 800 000 Ft |
| Támogatás aránya a teljes költséghez képest | 100% |

**Hidegkúti Családi Iránytű Egyesület (1028 Budapest Kevélyhegyi u. 4.)**

*II. Hidegkúti Sportparádé*

**Az esemény kitűzött időpontja: 2015. szeptember 12.**

**Helyszíne: Pokorny József Sport- és Szabadidőközpont Közösségi Tere, 1028 Budapest Szabadság utca 51-57.**

**Az esemény (tervezett) részletes programja**

8:00-10:00 óráig Az előző nap felállított sátrak berendezése az előre odakészített szükséges bútorokkal és eszközökkel. A programon sporttevékenységet bemutató, vagy egészségügyi szűrést, tanácsadást végző szereplők érkezése, helyeik elfoglalása, elrendezése.

10:00 A II. Hidegkúti Sportparádé hivatalos megnyitója. A rendezvényt megnyitja Dr. Láng Zsolt polgármester úr, vagy delegáltja.

- Sáry Balázs, a Pokorny József Sport- és Szabadidőközpont vezetőjének köszöntője.

- A Kiss Zenede Alapfokú Művészeti Iskola és Szakiskola növendékeinek nyitótánca.

- Közös bemelegítés a közösségi futáshoz Bozsik Anna sífutó olimpikonnal, Apjok Ildikó 17-szeres magyar bajnok síelővel és Kreszta Zoltánnal, a kerület futónagykövetével.

- a KÖZÖSSÉGI FUTÁS rajtja.

- A Hidegkúton és vonzáskörzetében elérhető sportegyesületek és csoportok színpadi bemutatói a lehető legkülönbözőbb sportágakban.

- A színpadi produkciókkal párhuzamosan, kb. este 6 óráig folyamatos sportolási lehetőség a téren és a tér mögötti önkormányzati területen. - Mindezek mellett, a rendezvény során lehetőség nyílik a különböző sportágak jelenlévő szakértő képviselőivel való egyéni konzultációra, a személyre szabott, ajánlott mozgásforma kiválasztása érdekében, és mód van a választott egyesületbe történő beiratkozásra is - hogy a sportolás ne csak egy napra szóljon!

- Az ebéd elfogyasztása közben a színpadon egy, lehetőleg a kerületünkben élő, neves sportoló beszél a sport szerepéről a test és a lélek megerősítésében.

Minden résztvevőt, „kiállítót” és vendéget is arra buzdítunk, hogy aktívan vegyen részt a programban. Ennek értelmében egyesületünk önkéntesek bevonásával akadályversenyt rendez a gyerekeknek, illetve az erre nyitott felnőtteknek is, ahol számot adhatnak tájékozottságukról a természeti környezetükkel kapcsolatban, a különböző sportokban, kipróbálhatják azokat, megmutathatják ügyességüket. A gyerekeknek ún. pecsétgyűjtő „útlevelet” adunk, amelyen gyűjthetik a kihívások teljesítéséért járó lenyomatokat. Aki minden állomást teljesített, garantált ajándékot kap. Ami még ennél is fontosabb, garantáltan új és sporthoz, egészséges életmódhoz, lakókörnyezetéhez kapcsolódó tudással, élménnyel lesz gazdagabb. Idén nagyobb hangsúlyt szeretnénk fektetni az egészségügyi szűrés jelentőségére is, így terveink között szerepel egy egészségügyi szűrőbusz biztosítása az érdeklődők számára. Terveink között szerepel egy helyi óvoda támogatása a rendezvénnyel, illetve a környezettudatosság, a közös élmény megerősítésére és ezek emlékeztetőjéül szeretnénk közösen elültetni egy fát.

A nap zárásaként mindenki - aki még bírja - részt vehet egy helyi zenekar koncertjén, és együtt táncolhat régi és új barátaival.

A rendezvény megvalósítója a Hidegkúti Családi Iránytű Egyesület, melynek nevében is szerepel, hogy abból az indíttatásból jött létre, hogy segítsen eligazodni az itt élőknek. A **Hidegkúti Családi Iránytű** csapatának tagjai több, mint egy éve célul tűzték ki, hogy „kicsalogatják” otthonaikból szomszédaikat, és változatos programok szervezésével közelebb hozzák egymáshoz az itt élőket. Rendezvényeinket elsősorban a sport, a kultúra és az egészségmegőrzés területén szervezzük, de szándékaink között szerepel a frissen ideköltözöttek és a közöttünk élő külföldi családok beilleszkedésének segítése is.

|  |  |
| --- | --- |
| Megpályázott összeg | 1.400.000.- Ft |
| Projekt vagy beruházás teljes költsége | 1.400.000.- Ft |
| Támogatás aránya a teljes költséghez képest | 100 % |

**A pályázatok önrészt nem igényelnek, azonban előzetesen kötelezettséget kell vállalni a támogatási összeg visszafizetésére.**

Kérem a tisztelt Képviselő-testületet a határozati javaslatok megtárgyalására!

H a t á r o z a t i j a v a s l a t o k

1.) A Képviselő-testület úgy dönt, hogy a HungaroControl Magyar Légiforgalmi Szolgálat Zártkörűen Működő Részvénytársaság Társadalmi Felelősségvállalási Program keretében meghirdetett pályázaton a II. Kerületi Kulturális Közhasznú Nonprofit Kft (II., Marczibányi tér 5/a.) és a Hidegkúti Családi Iránytű Egyesület (II., Kevélyhegyi u. 4.) bevonásával részt vesz.

**Felelős:** polgármester

**Határidő:** 2015. április 30.

*A határozati javaslat elfogadása egyszerű többségű szavazati arányt igényel.*

2.) A Képviselő-testület felhatalmazza a Polgármestert a HungaroControl Magyar Légiforgalmi Szolgálat Zártkörűen Működő Részvénytársaság Társadalmi Felelősségvállalási Program keretében meghirdetett pályázatok és – a határozat melléklete szerint tartalommal - az „Előzetes kötelezettségvállalás a támogatási összeg visszafizetésére” nyilatkozatok aláírására.

**Felelős:** polgármester

**Határidő:** 2015. április 30.

*A határozati javaslat elfogadása egyszerű többségű szavazati arányt igényel.*

B u d a p e s t, 2015. április 22.

**Dr. Láng Zsolt**

**Polgármester**

2.sz. határozati javaslat melléklete

Előzetes kötelezettségvállalás támogatási összeg visszafizetésére

|  |  |
| --- | --- |
| **Pályázó adatai** | |
| Név: |  |
| Cím/székhely: |  |
| Nyilvántartási száma: |  |
| Adószáma: |  |
| Számlavezető pénzintézet neve: |  |
| Bankszámlaszáma: |  |
| Képviselő: |  |
| A pályázati cél rövid megnevezése: |  |

1. Pályázó kijelenti, hogy a HungaroControl Magyar Légiforgalmi Szolgálat Zártkörűen Működő Részvénytársaság (székhelye: 1185 Budapest, Igló u. 33-35; Cg.01-10-045570; adószáma: 13851325-2-44; a továbbiakban: HungaroControl Zrt.) 2015. április 8. napján a Társadalmi Felelősségvállalási Programja keretében meghirdetett pályázatra (a továbbiakban: Pályázat) \_\_\_\_\_\_\_\_\_\_\_\_,- Ft, azaz \_\_\_\_\_\_\_\_\_\_\_\_\_\_\_\_\_\_ forint támogatás iránt a fent megnevezett célra pályázatot nyújtott be.
2. Arra az esetre, ha a HungaroControl Zrt. a jelen nyilatkozatban megjelölt pályázatot támogatásban részesíti, Pályázó ezúton kötelezettséget vállal arra, hogy a támogatást elnyert projekt vagy be­ru­há­zás legkésőbb 2016. március 31-ig megvalósításra kerül, és ennek megtörténtét a ”Nyilatkozat pályázati cél megvalósulásáról” című dokumentum aláírásával alátámasztja, és a  pályázati cél megvalósulását követően, de legkésőbb 2016. április 30-ig a HungaroControl Zrt. rendelkezésére bocsátja. Pályázó a támogatást kizárólag a nyertes pályázatában megjelölt célra használja fel.
3. Pályázó kötelezettséget vállal arra, hogy amennyiben a támogatást elnyert projekt vagy beruházás 2016. március 31-ig nem kerül megvalósításra, vagy ennek megtörténtét a Pályázó nem igazolja a fenti 2. pontban rögzítettek szerint, az elnyert támogatási összeg egészét visszafizeti a Hunga­ro­Control Zrt. számára 2016. május 31. napjáig. A jelen nyilatkozat 2. és 3. pontja szerinti köte­lezettség Pályázót abban az esetben is terheli, ha a HungaroControl Zrt. által folyósított támogatás kevesebb, mint a megpályázott összeg.
4. Pályázó tudomásul veszi, hogy pályázatának pozitív elbírálása a HungaroControl Zrt. számára önmagában nem eredményez a támogatás folyósítására irányuló kötelezettséget.
5. Pályázó tudomásul veszi, hogy az Állami Számvevőszékről szóló 2011. évi LXVI. törvény 5. §-a alapján az Állami Számvevőszék a nemzeti vagyon kezelésének ellenőrzése keretében ellenőrizheti az állami tulajdonban lévő gazdálkodó szervezetek vagyongazdálkodását, ezzel összefüggésben az Állami Számvevőszék ellenőrizheti az államháztartás alrendszereihez tartozó vagyont érintő szerződéseket, így a jelen Pályázat részleteit is.

\_\_\_\_\_\_\_\_\_\_\_\_\_ (helység), 2015. \_\_\_\_\_\_\_\_\_\_\_\_\_\_\_ Pályázó képviseletében:

polgármester

p.h.